Tarybos Reglamentas (EB) Nr. 3117/94
1994 m. gruodžio 12 d.
iš dalies keičiantis Reglamentą (EEB) Nr. 1907/90 dėl tam tikrų prekybos kiaušiniais standartų
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1975 m. spalio 29 d. Tarybos reglamentą (EEB) Nr. 2771/75 dėl bendro kiaušinių rinkos organizavimo [1], ypač į jo 2 straipsnio 2 dalį,
atsižvelgdama į Komisijos pasiūlymą,
kadangi Reglamente (EEB) Nr. 1907/90 [2] yra nustatyti tam tikri prekybos kiaušiniais standartai;
kadangi siuntos apibrėžimą reikėtų suderinti su naujausiais pakeitimais, susijusiais su A klasės kiaušinių tinkamo vartojimo laiko privaloma nuoroda;
kadangi Reglamentas (EEB) Nr. 1907/90 netaikomas gamintojų vykdomiems tiesioginiams pardavimams vartotojams; kadangi, siekiant atsižvelgti į ypatingas prekybos kiaušiniais sąlygas tam tikruose Suomijos regionuose, šis reglamentas taip pat turėtų būti netaikomas gamintojų vykdomiems pardavimams mažmeninės prekybos parduotuvėms tuose regionuose;
kadangi laikas, per kurį A klasės kiaušiniai gali būti parduodami kaip "ekstra" arba "ekstra švieži", turėtų būti nustatytas atsižvelgiant į kiaušinių pakavimo arba jų padėjimo datą,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 1907/90 iš dalies keičiamas taip:
1. 1 straipsnio 10 dalyje sąvoka "pakavimo arba rūšiavimo data" keičiama į sąvoką "minimalaus tinkamumo vartoti data arba pakavimo data".
2. 2 straipsnio 3 dalis pakeičiama taip:
"3. Šis reglamentas netaikomas:
- kiaušiniams, kuriuos gamintojas savo ūkyje, vietinėje viešoje rinkoje, išskyrus aukcionus, tiesiogiai pardavė vartotojui jo asmeninėms reikmėms arba pristatė jam į namus,
- kiaušiniams, išskyrus įskilusius kiaušinius, kuriuos gamintojas pardavė vietos mažmenininkui II priede nurodytuose konkrečiuose Suomijos regionuose,
jei šie kiaušiniai yra pagaminti paties gamintojo ūkyje, nėra įpakuoti pagal 10, 11 ir 12 straipsnių reikalavimus ir nesinaudojama šiuo reglamentu nustatytomis kokybės klasėmis ar svorio kategorijomis."
3. 12 straipsnis pakeičiamas taip:
"12 straipsnis
Ant A klasės kiaušinių mažų pakuočių su juostele arba etikete gali būti nuoroda "ekstra" arba "ekstra švieži". Šie žodžiai išspausdinami ant juostelės arba etiketės, kuri nuplėšiama ir sunaikinama ne vėliau kaip septintą dieną po įpakavimo arba devintą dieną po kiaušinių padėjimo."
2 straipsnis
Šis reglamentas įsigalioja 1995 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. gruodžio 12 d.